                              
                                                 Nepozvani gosti
Ko je več do zde čital ili posljušal moje priče, več zna kak ja volim filozofirati na početku. Ali, zde to ne bu baš tak. Vsi več znate ljepote Zagorja i po čemu je ono poznato. Da jas ipak ne počnem filozofirati, idem opisivati glavnog lika. 
Zval se je Stjepan, ali v Zagorju smo - pa je bil Štef. Bil je nizek i mršav čovek, mel je jako velike brke, jako malo lasi. Voljel je največ nositi slamnati škrlak s perom kero je nateknul nutre. Uglavnom je nosil belu potkošulju, onak ko Freddie Mercury, samo kaj je ona od strica Freddieja bila puno čišča, za razliku od Štefekove. Bilo leto ili zima, padal sneg ili dež, ili pak tuklo sunce i gromovi, on bi ju nosil i po vune i po nutre, furt istu. S obzirom na učestalost pranja potkošulje, Štefek je postal domačin raznim malim životinjicama. No, dosta o potkošulji. Bavil se šumarstvom. V osnovnoj je z devedeset posto predmetov mel jedva dvojke i trojke, pa se nî ni trudil upisati srednju, makar se je ko prvašič vsima falil kak bu on veliki doktor i primarijus na nekom sveučilištu u Londonu. Ali, ipak, pozabil je i doktora, i primarijusa, i sveučilišta, i Londona; kupil je hostu na kilometar od hiže i počel se baviti šumarstvom. Ta hosta je bila vse kaj je mel - ispunjavala ga je, činila ga je sretnim, uveseljavala ga je. Vu vsakem momentu neuspjeha i žalosti samo bi se zmislil na nju i vse bi bilo na svojem mestu. To zde zvuči ko da je u pitanju neka žena, a ne nekakva hosta. Ali, ipak, to mu je bilo vse kaj je mel. 
Međutim, iznad te hoste je več danima letel NLO. Vu NLO-u su leteli, logično, vanzemaljci. Bili su visoki, mršavi, z velikim glavama i očima, malim ustima i velikim problemom. Na njihovom planetu, kaj se zove Lorika, vsi su bogati i vsi uživaju. Ali, samo ta jena skupina je upala v probleme. Njihov šef je, tam gore, vsaki dan crnčil po kladionicama i bertijama. Tak da je opal v dugove, z kerih se Elon Musk ne bi zvljekel. Jasno im je bilo da su v problemu že jako dugo, no nekak su se nadali da bu ipak vse prešlo dobro, ali nî. Njihov NLO je delal na ugljen, kerega na njihovem planetu ma jako malo, pa je jako skup. Ali, vođi je zbog vsakodnevnih provoda po bertijama i kladionicama bilo vse teže i teže nabavljati ugljen, pa je došel na Zemlju skup sa svojom skupinom da zemeju drva, vužgeju ih i dobiju ugljen. Mislite si zakaj to ne delaju na svojem planetu; ali, dok onu vužgeju drevo, dobiju zlato. No, i tak su oni leteli iznad površine Zemlje, i našli Štefovu hostu. Sleteli su nutre med drevje, zeli sekire i počeli cepati. Nacepali su, njih pet, oko pet kilometri drva od osam vjutro do osam hvečer. Vužgali su dreva v NLO-u i iskoristili ugljen. Bili su zadovoljni z drevom, posebno z murvom, a dopali su im se i plodovi, makar je bilo i gabra, i gacije, i hrasta, i nekaj malo bukve. Peculili su z velikim zadovoljstvom, mislili su si kak buju se konačno vrnuli na svoj planet. Ali, nî im bilo dosta. Zaprav, bilo je dosta dreva, ali na NLO-u su prešli lamela i amortizeri, a i auspuh se zaštopal z nekakvom bogom fticom kera se je zabila nutre. Gazda nî niš o tome znal, pa je ostatak vanzemaljcov stiral vun cepat drve dok god NLO nê vužgal. Cepali su, cepali, cepali dok se nî desil veliki preokret. 
Vlasniku hoste, Štefeku, hitro je neki lokalni poznanik po SMS-u javil da mu negdo krade hostu. Napisal mu je da negdo cejpa sve u šesnaest, i da misli da ih je več, i da nimaju kamion, neg nekakvo vozilo kakvo nî videl za svojih pedeset i kusur let. Štefek, čim je proštel SMS, znal je kaj mora delati. Promrmljal je tiho: „Onaj gdo meni krade hostu ne bu dočakal sutradan“. Razjezil se je kak ris, zaprav - kak deset risov odjenkrat. Zel je pušku, keru je del v staru futrolu od gitare ka ne bi gdo kaj posumnjal; polek nje je porinul malo municije, par nožov i še nekaj sitnih stvari. Odbežal je tej kilometar kak nigdar nî i ušel je v hostu. Šuljal se polahko kak lovec, z onom futrolom od gitare v keroj je bila puška. Samo je čakal gde bu videl kakav kamion ili kakve ljude kak vlječeju drve z onim zavrnicama i lancima za vezati teliče. Ali, nî videl nič, osim kaj je čul zvuk motorke, keri je i pratil celo vreme. V međuvremenu je i došel do toga mesta de su vanzemaljci žajgali drve. Videl ih je i razjezil se kak razjareni bik pred koridu. „Zde buju požalili kaj su se rodili, ta gamad zelena!“ prošaptal je i polahko zvadil pušku z futrole. Pušku je del na pleča i šuljal se, onak prvo iza jednog dreva, pa iza drugog, dok im nî došel dosta blizu. Izašel je od iza jenoga od drevja i zazijal na vanzemaljce naj se postrojiju. Oni su se postrojili, hitili su motorke i sekire i poplašili se kak srne. Štefek je došel pred njih, kak hudi cucek je stisnul zube i počel siktati. Bil je jezen kak nî bil nigdar, zubima je škrgutal tak glasno da je cela zemlja ispod njega vibrirala, a oči su mu postale črljene kak dve črejšje. Pušku je naslonil na nekakav panj polek njega, pa je od jeze z obadvej ruke prijel potkošulju i strgal ju sa sebe. Gda je prekinul škrgutati zubima, počel je nizati one prave zagorske kletve. Z neba je skinul vse moguče svece i sklel članove obitelji sedam koljena v nazaj. Uf, v ovim mojim štorijama ljudi samo kuneju. Tak vam to je kad pišem o Zagorcima. Ali, dobro. I tak, dok je klel, došel je do glavnoga vanzemaljca i prijel ga za vrat. „Ti buš meni sa svojim kompanjonima kral hostu, vrag zeleni, ha? To mi bute platili!“ zazijal mu je v lice, a vanzemaljac se tak splašil da se počel celi tresti, tak ko da je v momentu dobil Parkinsonovu bolest. Pustil mu je vrat, zel pušku i nanišanil ih. Nišanil je jen cajt, ali, nî ih postreljal kak zajce, kak se je, inače, klel da bu či ih najde. Predomislil se. 
Rekel im je ovak: „Posljušajte me, gadovi zeleni! Klel sam se da bum vas porokal ko zajce či vas najdem, pa da bum vas narezal na komadiče i metnul pod peku, kakvo god meso da vam je. Ali, zde sam se ipak predomislil. Zde bute lejpo prešli v prvi dučan, zeli dva kubika instant ljepila i sve drejvje kaj ste posekali bute zalepili kak je bilo, pa morete iti.“ Ali, ono kaj vanzemaljci nisu znali je to da je, dok im je to govoril, na plečah držal prste prepletene vu figu, kaj znači da nî istina to kaj veli.  Daleko od toga da se zlagal za sve, samo za ono zadnje - da buju mogli iti dok buju gotovi. 
Vanzemaljci su z olakšanjem obrisali znoj zi svojih zelenih čelenki i prijeli se posla. Kupili su ljepilo i počeli slagati, lejpo, suk na suk, kak su i bili. A Štef, kaj mislite, ali im je pomogel ili ne? Ljudi, bujte pametni, normalno da ne! Zel si je nekakav tam stolec, sedel i pil žuju po žuju dok su oni delali ko največi bougci. A Štefek ih je još dodatno provociral tak ka im je na mobitel pustil onu pjesmu od Magazina „Nek živi rad“. Zde je njim več bilo do toga da kuneju, ali nisu znali zagorske kletve, a oni na njihovom planetu ih i nimaju. Nakon točno pet dana posal je bil gotov. Rekli su mu ovak: „Gospo'n, mi smo posao obavili i sad je vrijeme da nas pustite, kako je i bio dogovor.“ Štefek je spil zadnji gutljaj pedeset i osme žuje i samo se nasmejal na to kaj je čul. Reko im je ovak: „Idete vi vraga! Onaj gdo moju hostu krade, ne ide nikam!“ Oni su se izbezumili jer su znali da dogovor nî bil takav. 
Ali, vervali vi meni ili ne, nî to rejšil ni rukom ni nožom, neg tužbom. I evo ti vanzemaljcov na sudu! Bila je to prva kaznena prijava podnesena protiv vanzemaljcov i prvi put da su vanzemaljci na sudu. Ali, najzadnje, Štefeka su zaprli jer je mel nezakonitu pušku, a vanzemaljce pustili jer, kakti, „izvanzemaljska bića ne mogu odgovarati pred sudom“ i te neke političke zavrzlame. Evo kraja ove čudne štorije. 
Jedino kaj bum reko na kraju je to da Štefek do dan-danas zmišlja svemirski brod kerim bu došo do njih i postreljal ih kak zajce, kak je na prvu planiral, i bilo mu je žal kaj to nî tak i napravil. Morate ga razmeti - ne da čovek na svoje, i to je to. Pa ta hosta mu je jedino kaj ma! No, dobro. Ljudi, ne dajte na svoje, ali najte biti ni preveč škrti, posebno prema onima kaj nemaju. Bog vam daj zdravlja!

